Slik beskriver flere politikere saken der Nav nektet å gi pleiepenger til en mor som pleier sin dødssyke datter.

På TV 2 hjelper deg 18. mai viste vi saken om Bertine Vigeland på tre år som lider av en svært alvorlig stoffskiftesykdom. Bertine vil trolig dø allerede i barneårene og må pleies døgnet rundt av foreldrene, Karina og Rune Vigeland.

Likevel ville ikke Nav Vest-Agder innvilge pleiepenger eller møte Bertines foreldre og lege. Først da TV 2 hjelper deg tok saken begynte ting å skje.

Se saken: Mor pleier dødssyke Bertine (3) – fikk ikke pleiepenger av Nav

NAV blir en ekstra belastning

Lederen for Arbeids- og sosialkomiteen på Stortinget, Robert Eriksson (Frp), reagerer sterkt på historien om familien Vigeland.

– Den måten Nav og det offentlige møter familien på er direkte respektløst og naturlig nok totalt uakseptabelt, sier Eriksson, som etterlyser et Nav-ombud for klagesaker fra brukerne.

Det samme gjør SV, Høyre og KrF, som også reagerer sterkt på saken.

SV reagerer sterkt

Karin Andersen fra SV blir så opprørt at hun vil ta opp saken med arbeidsministeren, kommunalministeren og barne- og likestillingsministeren.

– Dette er familier i krise som ikke kan forventes å føre kamp med alle, kunne alle paragrafer eller være villige til å brette seg ut i media for å bli hørt, sier Andersen, som ikke skjønner hva Nav tjener på å tolke regelverket strengere enn det skal være.

– Vi som har vedtatt disse lovene kjenner dem ikke igjen når vi ser hvordan de blir praktisert. Vi har et regelverk på pleiepenger og det er strengt, men det er meningen at de som har krav på det skal få det, fortsetter Andersen som vil jobbe for et romsligere regelverk.



Se også: Elias hadde store taleproblemer - fikk ikke hjelp

Opprørende

– Denne saken er opprørende og illustrerer dessverre at systemet går foran menneskene, sier Høyres Sylvi Graham i Arbeids- og sosialkomiteen.

Hun mener pårørendes rettigheter må forbedres, slik at de lettere kan få fri fra jobb og motta økonomisk kompensasjon når inntekten forsvinner.

KrFs Kjell Inge Ropstad mener i tillegg at hver kommune burde hatt en koordinator for å hjelpe familier i samme situasjon.

– Det er ubegripelig at statsråden kan se disse familiene i øynene og akseptere disse situasjonene. Familien gjør en fantastisk jobb for barna sine og for samfunnet. Da burde støtten kommet raskt, sier Ropstad.

Statsråden svarer

Nav vil ikke svare på kritikken, men henviser til arbeidsminister Hanne Bjurstrøm (Ap).



Vi spør Bjurstrøm, hva en familie skal gjøre når de får avslag både på pleiepenger fra Nav og omsorgslønn fra kommunen.

– Dersom foreldrene ønsker å ta hånd om omsorgen selv er alternativet kommunal omsorgslønn og/eller hjelpestønad fra folketrygden. Hvis man ikke faller innenfor noen av disse ordningene betyr det ikke at man står på bar bakke. Velferdsstaten skal sørge for et godt pleietilbud til disse barna, svarer Hanne Bjurstrøm i en e-post.

Hjelpestønaden Bjurstrøm henviser til er på maks 6700 kr i måneden.



Se også: – De kastet meg ut av skolen da jeg fikk vannkopper

Viser til klageadgang

Når vi spør hvilket pleietilbud Bjurstrøm sikter til, får vi beskjed om å kontakte Helse- og omsorgsdepartementet.

Vi ber igjen Bjurstrøm svare på vårt opprinnelige spørsmål: Hva skal en familie gjøre når de ikke får kompensasjon for tapt inntekt verken fra statlig eller kommunalt hold?

Hun henviser da til klageadgangen man har i Nav-systemet, og svarer videre at hun ikke kan gi et generelt svar fordi disse sakene er kompliserte. Dette til tross for at hun tidligere har nektet å kommentere enkeltsaker.

En kamp mot byråkratiet

På Frambu senter for sjeldne funksjonshemninger, får familien Vigeland full forståelse fra sosionom Lise Beate Hoxmark som har lang erfaring i slike saker.

– Mange familier opplever at byråkratiet er mer slitsomt enn å ta seg av barna, sier hun og understreker at både pleiepenger og omsorgslønn ikke er ekstra penger, men noe disse familien skal leve av.



Les også: Chris-Arne fikk endelig ny trygdebil etter TV 2 hjelper deg-oppslag

Støtteordningene under lupen

Regjeringen har nedsatt et utvalg for å se på støtteordningene for pårørende med særlige tunge omsorgsoppgaver. Kaasa-utvalget skal levere sin rapport innen 15. oktober. Les mer her.

TV 2 hjelper deg sendte de samme spørsmålene til alle partiene i Arbeids- og sosialkomiteen på Stortinget. Representantene fra Ap og Sp svarte ikke på vår henvendelse.

Trenger du vår hjelp? Tips TV 2 hjelper deg.

Følg oss på Facebook og Twitter